钦定古今图书集成/理学汇编/文学典/第118卷 > 何镗
## 钦定古今图书集成/理学汇编/文学典/第118卷 > 何镗

按《处州府志》：“镗字振卿，丽水人。资性耿介，行谊端方，
少颖异。年十七举于乡，益奋励力学。三十以诗经魁
春榜，文为一时推重。令进贤，抑豪强，恤孱弱，惠彻穷
黎，而法不挠于权贵。量移开封郡丞，清戎釐弊，而强
宗为之敛手。晋守潮阳，值贼酋张琏构乱，计擒巨魁，
而元凶授首。督学江右，衡文一秉至公，得人为盛，尤”
以身心性命之学与诸生相规勉，多士归心，至今翕
然宗之。及参政滇南，以亲老乞休归养。后抚按累荐
异材，擢广东臬司，河南藩长，不起。投闲林壑，课子弟
及乡中后进以文。著作甚富，有《高奇往事》《游名山记》
《翠微阁集》等书行于世。